b'\n_START_ARTICLE_\nTine Lesjak\n_START_SECTION_\n\xc5\xbdivljenje\n_START_PARAGRAPH_\nTine Lesjak se je rodil v veliki kme\xc4\x8dki dru\xc5\xbeini na Keblju, na Pohorju, po doma\xc4\x8de \xc2\xbbPri J\xc3\xbcblarjevih\xc2\xab. Tam je Lesjak pri enajstih letih prvi\xc4\x8d, kot samouk, nastopil s harmoniko, \xc5\xbee od petnajstega leta starosti pa je v razli\xc4\x8dnih sestavih igral na ohcetih in podobnih praznovanjih. Po odslu\xc5\xbeenem voja\xc5\xa1kem roku leta 1984 je z bratom Marjanom ter bratoma Milanom in Vojkom Gri\xc4\x8dnikom ustanovil ansambel, ki ga je poimenoval Bratje iz Oplotnice.  _NEWLINE_Leta 1995 so Bratje iz Oplotnice dosegli prve glasbene uspehe na Ptujskem festivalu, kasneje tudi na \xc5\xa0teverjanskem festivalu. Za svoj ansambel, s katerim je redno nastopal dvajset let, sestav se je nato na odrih pojavil le prilo\xc5\xbenostno, je pisal glasbo sam. Izdal je tudi ve\xc4\x8d nosilcev zvoka in knjig z besedili in notnimi zapisi svojih, ponarodelih ali ljudskih pesmi._NEWLINE_Ves \xc4\x8das svojega delovanja je Lesjak u\xc4\x8dil harmonikarje na \xc2\xbbfrajtonerici\xc2\xab, bil je tudi sodelavec ali mentor najbolj uspe\xc5\xa1nim sestavom narodnozabavne glasbe, kot so Modrijani, Vesele \xc5\xa0tajerke, Pogum, Navihanke, \xc5\xa0marski muzikanti, Zre\xc5\xa1ka pomlad, Spev, Vrt, Fantje izpod Rogle, Opoj, Nemir, Bitenc, Napev, Naveza, Pajda\xc5\xa1i ..._NEWLINE_Vrsto let je Lesjak na Radiu Rogla soustvarjal oddajo \xc2\xbbPod Roglo se poje in igra\xc2\xab\xc2\xa0in oddajo \xc2\xbbPozno v no\xc4\x8d s Tinetom Lesjakom\xc2\xab. Za svoje delo je prejel \xc5\xa1tevilna priznanja, med drugim tudi najvi\xc5\xa1je priznanje Ob\xc4\x8dine Oplotnica. Bil je edinstven zbiralec dragocenega ljudskega izro\xc4\x8dila, ki ga je kot glasbenik in glasbeni ustvarjalec tudi poustvarjal in s skladbami bogatil zakladnico slovenske ljudske pesmi. _NEWLINE_Lesjak je ljubil Pohorje in njegove ljudi, poleg glasbe pa mu je najve\xc4\x8d pomenila dru\xc5\xbeina, iz prvega zakona z \xc5\xbeeno Cvetko, sta se mu rodila h\xc4\x8di Nevenka in sin Tini, ki z ansamblom Vrt nadaljuje o\xc4\x8detovo bogato glasbeno tradicijo. Tine pa je imel tudi tri vnuke in vnukinjo, kateri so neizmerno u\xc5\xbeivali v dedkovi glasbi. V posebno veselje pa mu je bilo, ko je Tine z najstarej\xc5\xa1im vnukom Nikom skupaj zaigral, saj je ta glasbene gene izkoristil za u\xc4\x8denje in igranje kitare. Zadnja leta je pre\xc5\xbeivel na Jankovi v ob\xc4\x8dini Vojnik s partnerko Bebo.'